Wat gebeur met jou liggaam as jy ophou rook? - WelstandWelstand
Tuis / Advies / Wat gebeur met jou liggaam as jy ophou rook?
Wat gebeur met jou liggaam as jy ophou rook?
Om op te hou rook is een van die moeilikste uitdagings om te oorkom. Jy kan vir ses jaar ophou en een trek aan 'n sigaret, sommer net vir die grap, kan veroorsaak dat jy weer begin rook. Hopelik het jy al die voordele van ophou rook eerstehands ervaar of dalk moet jy nou ophou omdat dit jou dokter dit beveel. Wat ook al die rede – dit is beter om nie te rook nie.
• Die globale tabak-epidemie veroorsaak die dood van bykans 6 miljoen mense elke jaar.
• Meer as 600 000 hiervan is nie-rokers wat sterf as gevolg van die inasem van tweedehandse rook.
Die lys van gesondheidsprobleme wat met die rook van sigarette verband hou, is eindeloos en sluit kanker, longsiektes, hartaanvalle, beroerte, blindheid, probleme met vrugbaarheid en verskeie ander probleme in. Die goeie nuus is dat dit nooit te laat is om op te ou rook nie en die oomblik wat jy ophou, begin jou liggaam herstel.
Wat met jou liggaam gebeur as jy ophou rook:
· Ongeveer 20 minute nadat jy jou laaste sigaret gerook het, sal jou bloeddruk na 'n normale vlak daal.
· Jou bloedsirkulasie en longkapasiteit sal verbeter.
· "Rook onderdruk sommige funksies van die longe en wanneer jy ophou rook, sal jou longe ooraktief raak" waarsku dr. Vorster, 'n pulmonoloog by Mediclinic Panorama. Party mense hoes meer en het meer afskeidings in hul longe nadat hulle ophou rook het. So aanvanklik voel jy aan die begin slegter as toe jy nog gerook het. Jou gehoes sal geleidelik opklaar en jou gebrek aan asem sal iets van die verlede wees.
· Jou smaak sowel as jou reuksintuig sal verbeter.
· Die trilhaartjies in jou longe sal weer normaal begin funksioneer en help om jou longe skoon te maak.
· 'n Jaar nadat jy opgehou rook het. sal jou risiko vir koronêre hartsiektes die helfte van dié van 'n rokende persoon wees.
· Vyf jaar nadat jy opgehou rook het, sal jou risiko van kanker van die mond, slukderm en blaas met die helfte verminder het.
· Jou risiko van servikale kanker sal gelykstaande wees aan die van 'n nie-roker.
· Na twee tot vyf jaar sal jou risiko om 'n beroerte te kry gelykstaande wees aan die van 'n nie-roker.
· Tien jaar nadat jy opgehou het, sal jou risiko om aan longkanker te sterf die helfte van dié van 'n roker wees.
· Die risiko vir kanker van die larinks en pankreas neem ook af.
· Na 15 jaar sal jou risiko om koronêre hartsiektes te ontwikkel gelykstaande wees aan die van 'n nie-roker.
· Die verouderingsproses sal ook verstadig.
Die Kankervereniging van Suid-Afrika (KANSA) verskaf 10 wenke om jou te help om hierdie gewoonte af te leer:
· Besluit op 'n datum om op te hou rook en hou daarby.
· Gooi alles wat jou aan rook kan herinner weg, insluitende sigaretpakkies, asbakke en aanstekers.
· Drink baie water – dit sal help om die nikotien uit jou liggaam te spoel.
· Raak meer aktief. Doen gereeld oefening soos stap of draf.
· Verander jou roetine. Vermy die eerste paar dae lank ander rokers of dinge wat jou lus maak om te rook.
· Vertel vir jou familie en vriende dat jy probeer om op te hou rook, sodat hulle jou kan ondersteun.
· As jy opgehou het, kan jy dalk lighoofdigheid ervaar of ligte hoofpyne kry. Dis egter normaal en behoort ná 'n dag of twee te verbeter.
· As jy bang is dat jy gewig sal optel, eet met gereelde tussenposes gedurende die dag; eet vrugte tussen maaltye; en maak tyd vir oefening. Nie alle voormalige rokers tel gewig op nie.
· Moenie 'n krisis of 'n spesiale geleentheid gebruik as 'n verskoning vir 'net enetjie' nie. Een sigaret lei na 'n volgende, en 'n volgende…
Daar is baie ander maniere om op te hou rook. Doen navraag oor alternatiewe behandelings soos akupunktuur, hipnose en homeopatie. Baie mense gebruik nikotienplaasvervangers soos plakkers, 'n sproei of kougom.